Avapäeva järel kuuendal kohal olnud Uibo näitas ka teisel päeval suurepäraseid tulemusi, kui nihutas isiklikku rekordit nii tõkkejooksus kui teivashüppes ning alustas tugeva odaviske järel viimast ala esikohalt.

Pikalt püsis Uibo ka 21-aastaselt kümnevõistluse kõigi aegade noorimaks maailmameistriks kroonitud Niklas Kauli tempos, siis läks noor sakslane oma teed, aga peamise hõbedakonkurendi Damian Warneri selja taha jätnud eestlane kindlustas 8604 punktiga teise koha. Ühtlasi tähistab see Eesti kõigi aegade teist tulemust.

Janek Õiglane komistas 110 m tõkkejooksus ja kaotas punkte, jätkas aga samuti väga hästi ja püstitas odaviskes 72.46-ga isikliku rekordi. Eelmisel MM-il üllatuslikult neljas olnud Õiglane saavutas seekord 8297 punktiga kuuenda koha.

Kümnevõistluse lõppjärjestus:

1. Niklas Kaul 8691

2. Maicel Uibo 8604

3. Damian Warner 8529

4. Ilja Škurenjov 8494

5. Pierce Lepage 8445

6. Janek Õiglane 8297

Võistluse käik:

110 m tõkkejooks

Uibo komistas kohe stardis, aga suutis end enne tõkkeid väga hästi kokku võtta ning saavutas esimeses jooksus ajaga 14,43 teise koha. Ühtlasi tähistab see tema isiklikku tippmarki, varasem rekord 14,49 pärines aastast 2018. Oma rekordvõistlusel jooksis Uibo 14,66.

Kehvasti algas ka Õiglase jooks, aga paraku ei suutnud tema erinevalt Uibost enam oma rütmi leida ja ta ületas finišijoone ajaga 15,13. Kaks aastat tagasi Londonis jooksis ta välja 14,56, tema isiklikuks rekordiks on juulis Pärnus joostud 14,34.

Päeva avaalal langes suurest mängust üldarvestuses kahe punktiga Uibo selja taga olnud sakslane Kai Kazmirek, kes finišisse ei jõudnudki. Viimases jooksus oli kiireim mees 13,56 jooksnud üldliider Damian Warner, tiitlikaitsja ja maailmarekordi omanik Kevin Mayer sai 13,87-ga teise koha, kuid tema hüppejalg on tugevalt teibitud ja prantslane lonkas pärast jooksu finišit selgelt.

Seis kuuenda ala järel:

1. Damian Warner 5545 punkti

2. Kevin Mayer 5474

3. Pierce Lepage 5436

4. Lindon Victor 5345

5. Ilja Škurenjov 5279

6. Maicel Uibo 5237 (rekordigraafikuga +51)

...

14. Janek Õiglane 5023 (-98)

Kettaheide

Uibo heitis kohe avakatsel 46.64 ehk kuus sentimeetrit enam kui oma rekordvõistlusel. Uibo isiklikuks tippmargiks on 49.14. Kahel järgmisel katsel lisa ei tulnud, mõõtmisele läksid 45.72 ja 45.32.

Õiglase avakatse kandus küll isiklikust rekordist kaugemale, kuid ta ei suutnud ringi püsima jääda ja kohtunik näitas punast lippu. Tema parimaks jäi teises voorus heidetud 43.37, viimases läks kirja 41.24.

Üldarvestuses Uibo ees viiendal kohal olnud Ilja Škurenjov alustas võistlust isikliku tippmargiga 46.04, heitis avakatsel 47.06 ning viimases voorus koguni 48.75. Samuti A-grupis heitnud Mayer sai kirja 48.34.

Medalinõudlejate sekka kerkis noor sakslane Niklas Kaul, kes nihutas isiklikku tippmarki peaaegu kahe meetriga, kui mõõtmisele läks 49.20. Nende meeste seast langes aga välja pikalt esikolmiku piiril võistelnud Lindon Victor, kes ei saanudki kolme katsega tulemust kirja. Rekordvõistlusel 47.32 heitnud Warner piirdus 42.19-ga.

Seis seitsmenda ala järel:

1. Kevin Mayer 6310 punkti

2. Damian Warner 6254

3. Pierce Lepage 6125

4. Ilja Škurenjov 6123

5. Maicel Uibo 6038 (rekordigraafikuga +53)

6. Solomon Simmons 6011

...

14. Janek Õiglane 5756 (-73)

Teivashüpe

Pikalt vigastusega võidelnud tiitlikaitsja ja maailmarekordimees Kevin Mayer ei suutnudki hüppele minna ning jäi emotsionaalselt matile lebama. Tema jaoks on võistlus lõppenud.

Hästi alustasid teivashüpet mõlemad eestlased, kui Õiglane läks esimesel korral üle nii 4.80-st kui 5.00-ist ja Uibo alistas raskusteta 5.00 ja 5.10. Viimane käis Õiglase jaoks üle jõu, kuid Uibo jätkas ka sellel kõrgusel veatult.

Esimesel katsel alistus ka 5.20, kõrgusel 5.30 vajas Uibo kolme katset, kuid suutis viimasega lati ületada ja sellega korrata ka isiklikku rekordit. Sellega eestlase suurepärane võistlus ei lõppenud - teisel katsel sai ta üle ka tippmarki tähistavast kõrgusest 5.40.

Kui Uibo parandas isiklikku rekordit kümne sentimeetriga, siis noor sakslane Niklas Kaul koguni 20 sentimeetriga, sest ületas esimesel katsel 5.00. See tõstis ta hoobilt ka üheks kullasoosikuks.

Seis kaheksanda ala järel:

1. Pierce Lepage 7097 punkti

2. Ilja Škurenjov 7095

3. Maicel Uibo 7073 (+84)

3. Damian Warner 7073

5. Solomon Simmons 6860

6. Niklas Kaul 6822

...

10. Janek Õiglane 6666 (-104)

Odavise

Nagu Dohas juba tavaks saanud, alustasid mõlemad eestlased jälle väga ilusa katsega. Õiglane viskas avavoorus 72.46 ja parandas oma isiklikku rekordit kaheksa sentimeetriga. Uibole läks kirja 63.83 ja kuigi tema isiklik rekord on 70 sentimeetri jagu parem, viskas Uibo oma senisel rekordvõistlusel 61.75.

Mõlemad jätkasid stabiilset seeriat, kuigi tulemust enam ei parandanud. Õiglasele läks kirja 69.90 ja 70.28 ning Uibole 63.41 ja 60.79.

A-grupis viskasid oda ka oodatult suurest mängust välja langenud Lepage ning Škurenjov, kelle tulemus 59.56 on tema isiklikust rekordist nelja meetri jagu vähem.

Kaul jätkas aga oma hullumeelset võistlust, kui tema teise katse pikkuseks mõõdeti maailmameistrivõistluste rekordit tähistav 79.05. Peamiseks kullafavoriidiks tõusnud noore sakslase senine tippmark oli 78.49. Warneri parimaks jäi 62.87.

Viimase ala eel on Uibo 7869 punktiga tõusnud kümnevõistluse liidriks, Warneril on teisena 7854 ja Kaulil 7850 punkti. Škurenjovil on 7826 ja Lepage'il 7796 punkti.

1500 m jooks

Uibo püsis kolm neljandikku jooksust Kauli tempos ja raputas kannult ka Warneri. Lõpus läks Kaul küll oma teed, kuid Uibo pidas võimsalt vastu, ületas finišijoone ajaga 4.31,51 ja võitis uut isiklikku rekordit tähistava 8604 punktiga MM-i hõbemedali!

Õiglane sai 4.36,24-ga jooksus seitsmenda koha ja kogus 8297 punkti, mis andis talle kokkuvõttes kuuenda koha!

Kümnevõistluse lõppjärjestus:

1. Niklas Kaul 8691

2. Maicel Uibo 8604

3. Damian Warner 8529

4. Ilja Škurenjov 8494

5. Pierce Lepage 8445

6. Janek Õiglane 8297

Enne võistluspäeva algust:

Õiglane alustas MM-i isikliku rekordiga 100 m jooksus, saades kirja 10,94. Uibo läbis staadionisirge ajaga 11,10. Kaugushüppes jäi Õiglasele kirja 7.32 ja Uibo hüppas 7.46. Kuulitõukes tõukas Uibo isiklikku rekordit tähistavad 15.12, Õiglane sai kirja samuti korraliku tulemuse 15.20.

Avapäeva eelviimasel alal kõrgushüppes võttis võimsa alavõidu Uibo, ületades kõrguse 2.17. Lootusetu polnud ka 2.20, ent see siiski ei alistunud. Õiglase laeks jäi kõrgushüppes 1.96.

400 meetri jooksus jooksis Õiglane oma teise isikliku rekordi, saades ajaks 49,14 ja võites esimese jooksu. Uibo lõpetas päeva tulemusega 50,44.

Kümnevõistlust juhib viie ala järel kanadalane Damian Warner, kel on viie alaga koos 4513 punkti. Teisel kohal on Warneri kaasmaalane Pierce Lepage (4486 punkti) ja kolmas maailmarekordimees Kevin Mayer Prantsusmaalt (4483 punkti).

Kümnevõistluse üldseis avapäeva järel:

1. Damian Warner 4513 punkti

2. Pierce Lepage 4486

3. Kevin Mayer 4483

4. Lindon Victor 4474

5. Ilja Škurenjov 4340

6. Maicel Uibo 4317

7. Kai Kazmirek 4315

8. Solomon Simmons 4256

9. Pieter Braun 4251

10. Janek Õiglane 4189